In-network ikollu l-għan li jsaħħaħ il-kapaċità fl-UE fil-prevenzjoni tal-abbuż sesswali tat-tfal u jkollu firxa mondjali biex juża l-għarfien espert kollu rilevanti fl-UE u barra minnha. Ikollu wkoll preżenza online importanti biex jiffaċilita l-kondiviżjoni tal-ħidma tiegħu fl-UE u globalment sabiex il-pajjiżi kollha jkunu jistgħu jibbenefikaw minn riċerka u approċċi mill-aktar avvanzati.

Fil-qosor, in-network ta’ prevenzjoni jippermetti: a) azzjoni aktar effikaċi fil-ġlieda kontra l-abbuż sesswali tat-tfal (online u offline) fl-UE; b) użu aktar effettiv u effiċjenti tar-riżorsi eżistenti (limitati) fl-UE allokati għall-prevenzjoni tal-abbuż sesswali tat-tfal; u c) kooperazzjoni aktar effikaċi mas-sħab madwar id-dinja, sabiex l-UE tkun tista’ tibbenefika minn għarfien espert mondjali mingħajr ma tiddupplika l-isforzi.

Azzjoni qofol: ðIl-Kummissjoni se tibda minnufih tħejji network ta’ prevenzjoni fil-livell tal-UE biex tiffaċilita l-iskambju tal-aħjar prattiki u tappoġġa lill-Istati Membri biex jistabbilixxu miżuri ta’ prevenzjoni li jistgħu jintużaw, jiġu evalwati b’mod rigoruż u effikaċi biex titnaqqas il-prevalenza tal-abbuż sesswali tat-tfal fl-UE.

6.Ċentru Ewropew għall-prevenzjoni u l-ġlieda kontra l-abbuż sesswali tat-tfal

Il-Kummissjoni se tibda taħdem lejn il-ħolqien possibbli ta’ ċentru Ewropew għall-prevenzjoni u l-ġlieda kontra l-abbuż sesswali tat-tfal, abbażi ta’ studju bir-reqqa u valutazzjoni tal-impatt. Iċ-ċentru jista’ jipprovdi appoġġ olistiku lill-Istati Membri fil-ġlieda kontra l-abbuż sesswali tat-tfal, online u offline, filwaqt li jiżgura l-koordinazzjoni biex jiġi mmassimizzat l-użu effiċjenti tar-riżorsi u tiġi evitata d-duplikazzjoni tal-isforzi.

Il-Parlament Ewropew appella għall-ħolqien ta’ ċentru fir-riżoluzzjoni tiegħu ta’ Novembru 2019, u l-Istati Membri enfasizzaw fil-konklużjonijiet tagħhom tal-Kunsill ta’ Ottubru 2019 il-ħtieġa għal approċċ koordinat u bejn ħafna partijiet ikkonċernati. Iċ-ċentru jista’ jibni fuq l-aħjar prattiki u tagħlimiet meħuda minn ċentri simili madwar id-dinja, bħaċ-Ċentru Nazzjonali għat-Tfal Neqsin u Sfruttati (National Centre for Missing and Exploited Childen (NCMEC)) fl-Istati Uniti, iċ-Ċentru Kanadiż għall-Protezzjoni tat-Tfal (Canadian Centre for Child Protection, CCCP) u ċ-Ċentru Awstraljan għall-Ġlieda Kontra l-Isfruttament tat-Tfal (Australian Centre to Counter Child Exploitation, ACCCE).

Biex jiġi żgurat appoġġ olistiku lill-Istati Membri fil-ġlieda kontra l-abbuż sesswali tat-tfal, u soġġett għal valutazzjoni ulterjuri, il-funzjonijiet taċ-ċentru jistgħu jkopru tliet oqsma:

1.Infurzar tal-liġi: Il-Europol huwa attur ewlieni fil-ġlieda kontra l-abbuż sesswali tat-tfal, b’mod partikolari permezz tal-analiżi u t-tqassim ta’ rapporti ta’ abbużi li waslu mingħand l-Istati Uniti. Billi jibni fuq ir-rwol u l-esperjenza tal-Europol, iċ-ċentru jista’ jaħdem mal-aġenziji tal-infurzar tal-liġi fl-UE u f’pajjiżi terzi biex jiżgura li l-vittmi jiġu identifikati u assistiti mill-aktar fis possibbli u li t-trasgressuri jitressqu quddiem il-ġustizzja. Din tista’ tappoġġa lill-Istati Membri billi tirċievi rapporti minn kumpaniji li joffru s-servizzi tagħhom fl-UE fir-rigward tal-abbuż sesswali tat-tfal fl-UE, tiżgura r-rilevanza tagħhom, u tgħaddihom lis-servizzi tal-infurzar tal-liġi għal azzjoni. Iċ-ċentru jista’ wkoll jappoġġa lill-kumpaniji billi, pereżempju, iżomm bażi tad-data unika fl-UE ta’ materjal magħruf pedopornografiku biex jiffaċilita d-detezzjoni tiegħu fis-sistemi tal-kumpaniji, f’konformità mar-regoli tal-UE dwar il-protezzjoni tad-data. Barra minn hekk, iċ-ċentru jista’ jappoġġa wkoll l-infurzar tal-liġi billi jikkoordina u jiffaċilita t-tneħħija ta’ materjal pedopornografiku online identifikat permezz ta’ hotlines.

Iċ-ċentru jista’ jopera skont mekkaniżmi ta’ kontroll strett biex jiżgura r-responsabbiltà u t-trasparenza. B’mod partikolari, iċ-ċentru jista’ potenzjalment ikollu rwol biex jgħin fl-iżgurar li ma jkunx hemm tneħħija bi żball jew abbuż tal-għodod ta’ tiftix biex jiġi rrapportat kontenut leġittimu (inkluż l-użu ħażin tal-għodod għal skopijiet oħra għajr il-ġlieda kontra l-abbuż sesswali tat-tfal) u biex jirċievi lmenti minn utenti li jħossu li l-kontenut tagħhom tneħħa bi żball. Ir-responsabbiltà u t-trasparenza se jkunu elementi ewlenin tal-leġiżlazzjoni msemmija fl-azzjonijiet qofol tal-inizjattiva # 2.

2.Prevenzjoni: billi jibni fuq ix-xogħol tan-network ta’ prevenzjoni, iċ-ċentru jista’ jappoġġa lill-Istati Membri biex jistabbilixxu miżuri ta’ prevenzjoni multidixxiplinarji li jistgħu jintużaw, jiġu evalwati b’mod rigoruż u jkunu effikaċi biex titnaqqas il-prevalenza tal-abbuż sesswali tat-tfal fl-UE, filwaqt li jitqiesu l-vulnerabbiltajiet differenti tat-tfal skont l-età, is-sess, l-iżvilupp u ċ-ċirkostanzi speċifiċi tagħhom. Jista’ jiffaċilita l-koordinazzjoni biex jappoġġa l-aktar użu effiċjenti tar-riżorsi investiti u l-għarfien espert disponibbli dwar il-prevenzjoni madwar l-UE, filwaqt li jevita d-duplikazzjoni tal-isforzi. Bħala ċentru għall-kollegament, l-iżvilupp u t-tixrid ta’ riċerka u ħila esperta, jista’ jiffaċilita u jinkoraġġixxi d-djalogu fost il-partijiet ikkonċernati rilevanti kollha u jgħin fl-iżvilupp ta’ riċerka u għarfien mill-aktar avvanzati, inkluża data aħjar. Jista’ wkoll jipprovdi kontribut lil dawk li jfasslu l-politika fil-livell nazzjonali u tal-UE dwar id-diskrepanzi fil-prevenzjoni u s-soluzzjonijiet possibbli biex dawn jiġu indirizzati.

3.Assistenza lill-vittmi: Iċ-Ċentru jista’ jaħdem mill-qrib mal-awtoritajiet nazzjonali u l-esperti mondjali biex jiżgura li l-vittmi jirċievu appoġġ xieraq u olistiku, kif jirrikjedu d-Direttiva dwar l-Abbuż Sesswali tat-Tfal u d-Direttiva dwar id-Drittijiet tal-Vittmi. Jista’ wkoll jaħdem fuq l-appoġġ għall-iskambju tal-aħjar prattiki dwar miżuri ta’ protezzjoni għall-vittmi tfal. Jista’ wkoll jappoġġa lill-Istati Membri billi jiffaċilita billi jwettaq riċerka (pereżempju dwar l-effetti fuq perjodu qasir u fit-tul tal-abbuż sesswali tat-tfal fuq il-vittmi) biex jappoġġa politika bbażata fuq l-evidenza dwar l-assistenza u l-appoġġ lill-vittmi u jservi bħala ċentru ta’ għarfien espert biex il-koordinazzjoni titjieb u tiġi evitata d-duplikazzjoni tal-isforzi. Iċ-ċentru jista’ wkoll jappoġġa lill-vittmi fit-tneħħija tal-immaġni u l-filmati tagħhom biex tiġi ssalvagwardjata l-privatezza tagħhom, inkluż permezz ta’ tiftix proattiv għal materjal online u n-notifika ta’ kumpaniji.

Iċ-ċentru jista’ jgħaqqad l-inizjattivi kollha fl-istrateġija billi jippermetti kooperazzjoni aktar effikaċi bejn l-awtoritajiet pubbliċi (inklużi dawk tal-infurzar tal-liġi), l-industrija u s-soċjetà ċivili fl-UE u globalment, u jsir l-entità ta’ referenza fl-UE għall-kompetenza f’dan il-qasam:

·Inizjattivi ffokati fuq il-leġiżlazzjoni: iċ-ċentru jista’ jassisti bl-għarfien espert tiegħu lill-Kummissjoni fir-rwol tagħha li tappoġġa lill-Istati Membri fl-implimentazzjoni tad-Direttiva dwar l-Abbuż Sesswali tat-Tfal. Dan l-għarfien espert, li jiżdied maż-żmien hekk kif iċ-ċentru jkompli jidentifika d-diskrepanzi u l-aħjar prattiki fl-UE u lil hinn minnha, jiffaċilita l-politika bbażata fuq l-evidenza mill-Kummissjoni li jista’ jiggarantixxi wkoll li l-leġiżlazzjoni tal-UE tkun aġġornata biex tippermetti rispons effikaċi.

·Kooperazzjoni u inizjattivi ffokati fuq il-finanzjament: billi jaħdem mill-qrib mal-Kummissjoni u ma’ ċentri simili f’pajjiżi oħra u mal-Alleanza Dinjija WePROTECT biex jintemm l-isfruttament sesswali tat-tfal, iċ-ċentru jista’ jiżgura li kull Stat Membru jkollu aċċess immedjat u ċentralizzat għall-aħjar prattiki f’livell dinji, u li t-tfal madwar id-dinja jkunu jistgħu jibbenefikaw mill-aħjar prattiki tal-UE. Iċ-ċentru jista’ wkoll juża r-riżultati tan-network ta’ prevenzjoni, u l-esperjenza taċ-Ċentri għal Internet Aktar Sikur.

Il-Kummissjoni se taħdem mill-qrib mal-Parlament Ewropew u mal-Istati Membri biex tesplora l-opzjonijiet varji ta’ implimentazzjoni, inkluż l-użu ta’ strutturi eżistenti għall-funzjonijiet taċ-ċentru fejn xieraq, bil-ħsieb li jiġu massimizzati l-valur miżjud, l-effikaċja u s-sostenibbiltà taċ-ċentru. Il-Kummissjoni se twettaq valutazzjoni tal-impatt, bi studju li għandu jitnieda immedjatament, biex tidentifika l-aħjar triq ’il quddiem inkluża l-aħjar forma legali li għandu jieħu dan iċ-ċentru.

Azzjoni qofol: ðIl-Kummissjoni se tniedi immedjatament studju biex taħdem għall-ħolqien ta’ ċentru Ewropew biex jipprevjeni u jiġġieled l-abbuż sesswali tat-tfal biex jippermetti reazzjoni komprensiva u effikaċi tal-UE kontra l-abbuż sesswali online u offline tat-tfal.

7.Il-galvanizzar tal-isforzi tal-industriji sabiex tiġi żgurata l-protezzjoni tat-tfal fil-prodotti tagħhom

Il-fornituri ta’ ċerti servizzi online jinsabu f’pożizzjoni tajba u unika biex jipprevjenu, jidentifikaw u jirrapportaw l-abbuż sesswali tat-tfal li jseħħ bl-użu tal-infrastruttura tagħhom.